|  |  |
| --- | --- |
| Broj: 406/2021 | Zagreb, 8. studenog 2021. |

#  Poštovana

 **Sestra Jelena LONČAR, ravnateljica**

Caritas Zagrebačke nadbiskupije

 Poštovana Ravnateljice!

 Primivši vijest o smrti gospođe Jelene Brajša, dugogodišnje voditeljice Caritasa Zagrebačke nadbiskupije, odmah sam njezinu plemenitu dušu preporučio dobrom i milosrdnom Bogu. A ovime Vas, kao Ravnateljicu Caritasa Zagrebačke nadbiskupije, delegiram da prenesete kršćansku sućut i duhovnu blizinu naše Nadbiskupije kao i moju osobnu ponajprije djeci zaslužne Pokojnice, njezinoj rodbini i svima koji pokojnu gospođu Brajša sa zahvalnošću nose u svojim srcima. Izražavan vjerničku sućut i svim djelatnicima Caritasa Zagrebačke nadbiskupije.

 Trenutak smrti i ovozemnog rastanka s gospođom Jelenom Brajša posebna je prigoda da zahvalimo Božjoj providnosti za velika djela koja su se odvijala u Caritasu Zagrebačke nadbiskupije pod zauzetim i dugogodišnjim vodstvom gospođe Brajša. Bile su to godine koje su potvrdile da je povijest Caritasa povijest maštovitosti kršćanske ljubavi, jer se tražilo široko djelovanje u uskim okvirima. Zalaganje za potrebite nije posustajalo ni pred preprekama komunističkog režima ni pred turbulentnim vremenima Domovinskog rata.

 Kada završi ovozemaljsko putovanje, nastavljaju svjedočiti djela. Smijemo reći da su pred Suca kojemu sve živi gospođu Jelenu Brajša dopratila divna djela milosrđa, najprije prema napuštenoj djeci, a zatim i prema majkama, trudnicama, siromašnim obiteljima, bolesnicima, starijim osobama. Stoga molimo Gospodina da joj, od smrti otkupljenoj, otvori vrata svoga Kraljevstva.

 U kršćanskoj nadi uskrsnuća, na Vas i sve sudionike sprovoda zazivljem Božji blagoslov!